|  |
| --- |
| PATVIRTINTA  Pasvalio Petro Vileišio gimnazijos direktoriaus  2024 m. lapkričio 13 d. įsakymu Nr. V- 121 |

**PASVALIO PETRO VILEIŠIO GIMNAZIJOS ANTIKORUPCINIO**

**ELGESIO KODEKSAS**

**I SKYRIUS**

**BENDROSIOS NUOSTATOS**

1. Pasvalio Petro Vileišio gimnazijos antikorupcinio elgesio kodeksas (toliau – Kodeksas) nustato pagrindinius gimnazijos (toliau – Gimnazijos) antikorupcinio elgesio principus ir juos atitinkančias elgesio normas, kurių Gimnazijos darbuotojai, dirbantys pagal darbo sutartis ir turintys viešojo administravimo įgaliojimus, įpareigojami laikytis, vykdydami teisės aktuose nustatytas pareigas ir funkcijas.

2. Antikorupcinio elgesio kodekso tikslas – kurti ir palaikyti atsparią korupcijai darbo aplinką Gimnazijoje, ugdyti Gimnazijos darbuotojų antikorupcinį sąmoningumą, lojalumą, teisingumą, atsakingumą ir sąžiningumą, pagarbą vaikui ir asmeniui bei pilietinei atsakomybei, didinti Gimnazijos veiklos skaidrumą ir viešumą.

3. Kodeksas parengtas vadovaujantis Lietuvos Respublikos Konstitucija, Lietuvos Respublikos korupcijos prevencijos įstatymu, Lietuvos Respublikos viešųjų ir privačių interesų derinimo įstatymu, Lietuvos Respublikos valstybės tarnybos įstatymu, bei kitais teisės aktais.

4. Antikorupcinio elgesio Kodekse vartojamos sąvokos:

4.1. **Dovana** – bet koks neatlygintinai perduodamas turtas ar turtinė teisė, apimanti viską, ką galima įvertinti pinigais, t. y. daiktai, paslaugos, įvairios pramogos, nuolaidos, dovanų čekiai, paskolos.

4.2. **Kronizmas** – draugų ir bičiulių protegavimas ir jų globa naudojantis turimomis pareigomis bei statusu.

4.3. **Nepotizmas** – artimų asmenų, šeimos narių protegavimas ir jų globa naudojantis užimamomis pareigomis bei statusu.

4.4. **Skaidrumas** – veiklos politika, susijusi su atvirumu, viešumu, atskaitingumu, sprendimus priimančiųjų atsakomybe, sprendimų pagrįstumu, aiškumu, informacijos sklaida, komunikavimu.

4.5. **Tradicija** – valstybiniu, nacionaliniu mastu per ilgą laiką istoriškai susiklostančių ir žmonių įvairiose bendrijose (visuomenėje, socialinėse grupėse) įsitvirtinančių kultūros formų, turinčių simbolinę prasmę ar ypatingą reikšmę (papročių, apeigų, vaizdinių, idėjų, simbolių, socialinių normų ir vertybių, religinių tikėjimų, mąstysenos, elgsenos ir kt.), išsaugojimas ir perdavimas iš kartos į kartą.

4.6. **Vadovybė** – Gimnazijos direktorius, Gimnazijos direktoriaus pavaduotojai.

4.7. **Tretieji asmenys** – visi asmenys (tiek juridiniai, tiek fiziniai), kurie nėra Gimnazijos nariai.

4.8. Kitos Antikorupcinio elgesio taisyklėse vartojamos sąvokos suprantamos taip, kaip jos yra apibrėžtos Lietuvos Respublikos korupcijos prevencijos įstatyme, Lietuvos Respublikos viešųjų ir privačių interesų derinimo įstatyme, Lietuvos Respublikos lobistinės veiklos įstatyme, Lietuvos Respublikos valstybės tarnybos įstatyme ir Lietuvos Respublikos pranešėjų apsaugos įstatyme.

**II SKYRIUS**

**ANTIKORUPCINIO ELGESIO STANDARTAI**

5. Gimnazijos pagrindiniai antikorupcinio elgesio standartai, padedantys pasiekti geresnių rezultatų:

5.1. skaidrumas ir viešumas. Gimnazijos veikla turi būti vieša ir suprantama, atvira įvertinti. Gimnazijos darbuotojai savo veikloje privalo užtikrinti teisės aktuose nustatytą savo veiksmų, priimamų sprendimų ir atliekamų darbų viešumą, prireikus pateikti sprendimų priėmimo bei darbų atlikimo motyvus; teikti informaciją vienas kitam ir visuomenei (informacijos teikimas gali būti ribojamas tik teisės aktuose nustatytais atvejais) ir vengti viešųjų ir privačių interesų konflikto bei elgtis taip, kad nekiltų abejonių, kad toks konfliktas yra.

5.2. atsakomybė. Gimnazijos darbuotojai turi atsakyti už savo sprendimus, veiksmų padarinius, tinkamą informacijos, dokumentų naudojimą ir jų konfidencialumą.

5.3. objektyvumas. Gimnazijos darbuotojų sprendimų priėmimas ir kiti veiksmai vykdant priskirtas tarnybines funkcijas turi būti nešališki ir objektyvūs.

5.4. teisingumas. Gimnazijos darbuotojai privalo vienodai tarnauti visiems žmonėms, nepaisydami tautybės, rasės, lyties, kalbos, kilmės, socialinės padėties, religinių įsitikinimų ir politinių pažiūrų; būti teisingi nagrinėdami prašymus, skundus, pareiškimus, nepiktnaudžiauti suteiktomis galiomis, naudoti savo darbo laiką efektyviai ir tik tarnybinių funkcijų vykdymui.

5.5. sąžiningumas ir nešališkumas. Gimnazijos darbuotojai (pagal galiojančius teisės aktus) privalo deklaruoti savo privačius interesus, elgtis nepriekaištingai, nepriimti, neteikti ir nesiūlyti netinkamų dovanų, nebūti korupcinio pobūdžio nusikalstamų veikų ar kitų teisės aktais uždraustų veikų iniciatoriai, planuotojai ar vykdytojai, būti objektyvūs priimdami sprendimus, vengti asmeniškumo, išklausyti ir pateikti tokią informaciją, kuri padėtų asmeniui priimti tinkamiausią sprendimą, nedemonstruoti savo simpatijų ar antipatijų ir išskirtinio dėmesio atskiriems asmenims ar jų grupėms.

**III SKYRIUS**

**ANTIKORUPCINIO ELGESIO NORMOS**

6. Gimnazijos vadovybė užtikrina sprendimų objektyvumą susilaikydama nuo bet kokių veiksmų, kurie galėtų suteikti pagrindo abejoti vadovybės nešališkumu, savo elgesiu rodo pavyzdį pavaldiems darbuotojams.

7. Gimnazijos darbuotojai, atlikdami jiems pavestas funkcijas, neturi teisės priimti, teikti dovanų, išskyrus Gimnazijos tradicijas.

8. Gimnazijoje netoleruojamas nepotizmas ir kronizmas.

9. Gimnazijos darbuotojai privalo deklaruoti viešuosius ir privačius interesus, pajamas ir turtą teisės aktų nustatyta tvarka ir atvejais.

10. Vadovybė ir (ar) jų įgalioti asmenys pagal kompetenciją kontroliuoja, kaip Gimnazijos darbuotojai laikosi viešųjų ir privačių interesų derinimo reikalavimų, teikia rekomendacijas, konsultuoja, ugdo antikorupcinį sąmoningumą siekdami užtikrinti efektyvią viešųjų ir privačių interesų konfliktų prevenciją.

11. Gimnazijos darbuotojai netoleruoja neskaidraus, šališko elgesio, apie visus tokio pobūdžio atvejus informuoja savo tiesioginį vadovą ar įgaliotą asmenį. Sužinoję apie Gimnazijoje planuojamus, daromus ar padarytus teisės pažeidimus, informaciją apie tai teikia Gimnazijoje privalomai įdiegtais ir veikiančiais vidiniais informacijos apie pažeidimus teikimo kanalais.

12. Gimnazija savo interneto svetainėje viešina visą informaciją, kurią privalo atskleisti pagal teisės aktų reikalavimus. Gimnazijos darbuotojai tiesiogiai ar netiesiogiai nenaudoja informacijos, kurią sužinojo vykdydami tarnybines funkcijas, asmeninei ar kitų asmenų naudai gauti. Nedarbo metu ar nutrūkus darbo santykiams su Gimnazija, nariai privalo užtikrinti informacijos, kurią sužinojo vykdydami tarnybines funkcijas Gimnazijoje, konfidencialumą teisės aktų nustatyta tvarka, tiesiogiai ar netiesiogiai nenaudoti šios informacijos asmeninei ar kitų asmenų naudai gauti.

13. Vadovybė prisiima atsakomybę ir įsipareigoja savo asmeniniu pavyzdžiu, kasdieniais darbais, Gimnazijoje kurti ir palaikyti antikorupcinę aplinką, pagrįstą pagarba gimnazijos bendruomenei ir kitiems asmenims, kuomet vadovybės ir narių dialogas, abipusis pasitikėjimas, aiškus kiekvieno nario funkcijų, atsakomybių ir lūkesčių nustatymas, kompetentingas bendradarbiavimas su interesantais ir kitais asmenimis skatina antikorupcinės, racionalios ir efektyvios veiklos įgyvendinimą, stiprina dalykinę reputaciją ir didina visuomenės pasitikėjimą.

14. Gimnazija imasi visų būtinų priemonių, kad savo veikloje užkirsti kelią korupcinio pobūdžio pažeidimams.

**IV SKYRIUS**

**ATSPARUMO KORUPCIJAI POLITIKOS ĮGYVENDINIMAS, PRIEŽIŪRA IR KONTROLĖ**

15. Gimnazijoje teisės aktų nustatytais atvejais, turi būti paskirtas asmuo, kuris būtų atsakingas už korupcijai atsparios aplinkos kūrimą. Atsakingas už korupcijai atsparios aplinkos kūrimą asmuo vykdo funkcijas, susijusias su korupcijai atsparios aplinkos kūrimu ir palaikymu Gimnazijoje.

16. Kiti Gimnazijos bendruomenės darbuotojai prie antikorupcinės aplinkos kūrimo ir palaikymo prisideda pagal kompetenciją.

**V SKYRIUS**

**ANTIKORUPCINIO ELGESIO KODEKSO REIKALAVIMŲ LAIKYMASIS**

17. Visi Gimnazijos darbuotojai privalo susipažinti su Antikorupcinio elgesio kodeksu ir įsipareigoti laikytis Antikorupcinio elgesio kodekse nustatytų reikalavimų.

18. Gimnazijos darbuotojų apie korupcinio pobūdžio nusikalstamą veiką Lietuvos Respublikos prokuratūrai, Lietuvos Respublikos specialiųjų tyrimų tarnybai arba kitai ikiteisminio tyrimo įstaigai privalo pranešti asmeniškai arba pasitelkiant Gimnazijos darbuotoją, atsakingą už korupcijai atsparios aplinkos kūrimą, per įmanomai trumpiausią laiką nuo sužinojimo momento, jeigu gauna duomenų, leidžiančių pagrįstai manyti, kad buvo padaryta, daroma ši veika ar rengiamasi ją padaryti.

19. Nepriklausomai nuo informacijos pateikimo būdo, Gimnazijoje gauta informacija apie galimą įstatymų ir (ar) Antikorupcinio elgesio kodekso nuostatų pažeidimą turi būti ištirta sąžiningai ir nuodugniai teisės aktų nustatyta tvarka ir terminais.

20. Gimnazija netoleruoja jokio neigiamo poveikio apie pažeidimus pranešusių narių atžvilgiu. Gimnazija garantuoja apie pažeidimus pranešančių asmenų konfidencialumą ir imasi visų priemonių, kad tokie asmenys būtų apsaugoti nuo bet kokių galimų neigiamų pasekmių.

**VI SKYRIUS**

**BAIGIAMOSIOS NUOSTATOS**

21. Antikorupcinio elgesio kodeksas yra Gimnazijos vidaus tvarkos taisyklių ir kitų teisės aktų sudėtinė dalis.

22. Pasikeitus Gimnazijos veiklos aplinkai (socialinei, teisinei, ekonominei), remiantis įgyta nauja patirtimi, Antikorupcinio elgesio kodeksas gali būti keičiamas, papildomas.

23. Antikorupcinio elgesio kodeksas skelbiamas Gimnazijos interneto svetainėje.